এই মুহূর্তে তাঁর জন্য সবচেয়ে স্বস্তিদায়ক ব্যাপার ইনফেকশন নিয়ন্ত্রণে চলে আসা, ‘আমার আপডেট ভালো। ইনফেকশন নিয়ন্ত্রণে আছে। তবে প্রতি সপ্তাহে রক্ত পরীক্ষা করে দেখতে হবে যে ওটা আবার বাড়ল কি না বা অন্য কোনো সমস্যা হলো কি না।’ অন্য সমস্যা আছে কি না, তা জানতেও অবশ্য লম্বা অপেক্ষায় থাকতে হবে বলে জানালেন সাকিব, ‘অস্ত্রোপচার ৬ থেকে ১২ মাসের মধ্যে করা যাবে না। করা যাবে না কারণ ইনফেকশন হাড়ের ভেতরে হলে সেটি সারার সম্ভাবনা নেই। ওখানে রক্তও যায় না। যেহেতু অ্যান্টিবায়োটিক রক্তের মাধ্যমে ছড়ায়, যেখানে রক্ত যায় না সেখানে অ্যান্টিবায়োটিক কিভাবে কাজ করবে? ওরকম কিছু হলো কি না, তা নিশ্চিত হওয়ার জন্য ৬ থেকে ১২ মাসের মধ্যে কোনো অস্ত্রোপচার করা যাবে না। তবে ভালো ব্যাপার হচ্ছে, অস্ত্রোপচার না করেও খেলা সম্ভব হতে পারে। এখন তাই অস্ত্রোপচার করার সুযোগ নেই। আমি বলেন কিংবা ফিজিও, সবাই এখন ওই চিন্তাই করছি যে অস্ত্রোপচার বাদে কিভাবে খেলা যায়।’